Utekjøkken Rådhus Rett

Viktig informasjon.

Da dette er bygget av tromlede produkter vil det være en del støv på varene etter tromleprosessen. Det er viktig at varene vaskes godt før/under montasje, for at limet skal kunne feste seg. Det gjelder da begge flater limet skal feste seg til. Alle oppgitte mål i monteringsanvisningen er kun retningsvisende da de vil kunne avvike noe pga tromleprosessen. Alt i denne monteringsanvisningen er varer som er over bakke/gulv nivå. Skal den monteres på en tilstrekkelig solid platting, eller på en plate, monteres den direkte oppå dette, skal den monteres direkte på mark, må det graves ut et hull på ca 1x3 meter i ca 20 cm dybde, som fylles med godt komprimert pukk. Det må gjerne legges duk under pukk. Svært viktig at underlaget er helt i vater alle veier. Ved montasje direkte i mark er det også viktig at det tas høyde for hvor høyt evnt. Tilfallende platting, heller etc vil bygge, slik at utekjøkkenet heves deretter. For best mulig stabilitet montert i mark, anbefaler vi at hele kjøkkenet monteres på 6 stk gangbaneheller 45x75 (tilsammen 75x270cm) som legges oppå pukk laget. Toppen av gangbanehellene skal da flukte med topp gulv rundt. Hvis det skulle oppstå høydeforskjeller, anbefaler vi på det sterkeste at dette skimses opp så fort og så langt ned i konstruksjonen som mulig. Bruk gjerne svillepapp.

**Figur 1**  Stable steinene som vist på tegning. Midtre rad vil bli ca 11 cm kortere en fremre og bakre rad. Dette utjevnes ved å lage to åpninger i den midtre rad, helst mot senter av kjøkken (se tegning) Det er ikke behov for å lime sammen første og andre rad, men kan gjøres hvis ønskelig. Topphellene må hellimes til rad to. Disse legges med utheng på sider på ca 5-6 cm ( likt på begge sider) og 0,5 cm utheng bak, som gir ca 1,5 cm i front.

**Figur 2** Stable opp bakvegg som vist på tegning. Her må det limes under 1.skift, og mellom hvert skift oppover. Legg to striper lim ca 2cm inn fra front og bakkant, slik at limet ikke blir synlig ( se ill.) Toppheller etter rad 5 monteres med likt utheng på sider ca 5-6cm og ca 2cm front /bak. Toppheller på topp monteres med utheng på sider på ca 2 cm ( likt begge sider.

**Figur 3** Bein til benkeplater. Midtre bein monteres med senter 145cm målt fra venstre side. Dette limes under ,mellom og til bakvegg. Høyre og venstre bein (kuber) monteres 25 cm inn fra sider, og på linje med midtre bein i front ( ca 6cm). Dette vil gi en åpning til bakvegg på ca 10-11cm. Disse limes til underlag, og mellom skift.

**Figur 4** Monter først venstre benkeplate 60x90cm . Denne limes til bein og til bakvegg. Deretter monteres 30x60 cm ytterst til venstre. Også denne limes til bein og til bakvegg. Deretter legges den høyre benkeplaten 60x90 på plass. Denne legges med 5 cm overlapp over den nedre, og skal IKKE limes (merket med **X** på tegning). Og til slutt monteres den siste 30x60 på høyre side, denne må limes under og til bakvegg. Det at den ene platen ligger løs gjør det mulig å løfte eller dra denne litt ut, for å få gjennom koblingen til gassflasken fra grillen.

Da dette er betong, og det blir en del gris fra grilling, og matlaging, anbefaler vi at utekjøkkenet impregneres med Arita Finere Betong & Stein Impregnering. Dette vil beskytte mot fettflekker samt vær og vind, og er både vann og olje avvisende.